16 Mei 1953 | GK Carletonville gestig – My Dopperdagboek
Mei 15, 2018 Mei 15, 2018 • morneweb
Die Gereformeerde Kerk Carletonville se kerkgebou. (FOTO: Gustav Opperman)
Gemeente aan Verre Wes-Rand 65 jaar oud
Met die Gereformeerde Kerk Carletonville se stigting op hierdie dag, 65 jaar gelede, in ’n asbesgebou wat as skoolsaaltjie gedien het, het die gemeente dadelik besef hoe dringend ’n kerkgebou nodig was. Dit was egter onduidelik hoe dit sou gebeur en waar die geld vandaan sou kom.
Die kerk se hoeksteen wat ds. C.M.J. van Vuuren op 7 Mei 1955 gelê het, twee jaar en nege dae ná die gemeente se stigting. (FOTO: Slabbert le Cornu)
Die skoolsaal van die Laerskool Danie Theron, wat nie elektriese beligting gehad het nie, moes vir eers voldoen. Op een van die drie erwe wat Carletonville gekry het by GK Buffeldoorns, van wie afgestig is, is in 1954 ’n pastorie gebou wat solank die predikant kon huisves.
Die eerste predikant, ds. C.M. (Fires) Janse van Vuuren, is op 20 November daardie jaar bevestig. Die kerkraad wou ’n kerk op Carletonville laat oprig, maar die gemeente het verkies dat die gebou op Fochville gebou word.
Die vierdejaarstudente van 1951 aan die Teologiese Skool Potchefstroom.Van links: Fires van Vuuren (GK Carletonville se eerste predikant), Ben Lombard en Platbos du Plessis.
Ds. Janse van Vuuren het op 7 Mei 1955 die hoeksteen gelê van die kerk op die hoek van Pewter- en Topazplek, Carletonville. Dit bied sitplek aan 350 kerkgangers en argitek was Beyers Hartman. Die gebou is op 8 Oktober daardie jaar in gebruik geneem.
Ds. Slabbert en mev. Dorothea le Cornu en hul kroos voor die kansel van Carletonville se kerk. Hy bedien die gemeente sedert 2007. (FOTO: Facebook)
Die volgende voorwaartse stap was die bou van ’n kerksaal. Die susters het dié ideaal deur hul harde werk help verwesenlik en duisende koeksisters vir geldinsameling gebak; op ’n keer is selfs 730 dosyn aangeteken. Hierdie saal is op 1 Oktober 1977, tydens ds. A.H. Mulder se tyd, in gebruik geneem.
One thought on “16 Mei 1953 | GK Carletonville gestig”
Terug pieng: Preek: 1 Samuel 7:12 “Ebenhaésar – Tot hiertoe het die Here ons gehelp” | Pro Regno
16 Mei 1965 | Bloem-Suidheuwels gestig